Document ID: 32012D0653

DEĊIŻJONI TAL-KUNSILL
tas-16 ta’ Lulju 2012
dwar l-iffirmar, f’isem l-Unjoni Ewropea, u l-applikazzjoni proviżorja tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Komunità Ewropea minn naħa waħda u l-Gvern tad-Danimarka u l-Gvern Awtonomu tal-Groenlandja, min-naħa l-oħra
(2012/653/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), flimkien mal-Artikolu 218(5) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fit-28 ta’ Ġunju 2007, il-Kunsill adotta r-Regolament (KE) Nru 753/2007 (1) dwar il-konklużjoni tal-Ftehim ta’ Sħubija dwar is-Sajd bejn il-Komunità Ewropea, u l-Gvern tad-Danimarka u l-Gvern Awtonomu tal-Groenlandja (2) (“il-Ftehim”). Protokoll li jistabbilixxi l-opportunitajiet ta’ sajd u l-kontribuzzjoni finanzjarja prevista bil-Ftehim (3) (“il-Protokoll attwali”) ġie mehmuż miegħu. Il-Protokoll attwali se jiskadi fil-31 ta’ Diċembru 2012.
(2)
L-Unjoni nnegozjat mal-Gvern tad-Danimarka u l-Gvern tal-Groenlandja Protokoll ġdid għall-Ftehim li jistabbilixxi l-opportunitajiet tas-sajd u l-kontribuzzjoni finanzjarja (“il-Ftehim”).
(3)
Mal-konklużjoni ta’ dawk in-negozjati, il-Protokoll il-ġdid ġie inizjalat fit-3 ta’ Frar 2012.
(4)
Sabiex jiżgura l-kontinwazzjoni tal-attivitajiet tas-sajd tal-bastimenti tal-UE, l-Artikolu 12 tal-Protokoll il-ġdid jipprovdi għall-applikazzjoni proviżorja tiegħu mill-1 ta’ Jannar 2013.
(5)
Għalhekk, il-Protokoll għandu jiġi ffirmat,
ADOTTA DIN ID-DEĊIŻJONI:
Artikolu 1
L-iffirmar tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Komunità Ewropea, minn naħa waħda, u l-Gvern tad-Danimarka u l-Gvern Awtonomu tal-Groenlandja, min-naħa l-oħra (min issa ’l quddiem imsejjaħ “il-Protokoll”), huwa b’dan awtorizzat f’isem l-Unjoni, suġġett għall-konklużjoni tal-imsemmi Protokoll.
It-test tal-Protokoll huwa mehmuż ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat jaħtar il-persuna/i mogħnija bis-setgħa tal-firma tal-Protokoll f’isem l-Unjoni.
Artikolu 3
Dan il-Protokoll għandu jiġi applikat fuq bażi proviżorja mill-1 ta’ Jannar 2013, sakemm jiġu kkompletati l-proċeduri għall-konklużjoni tiegħu.
Artikolu 4
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, is-16 ta’ Lulju 2012.

Labels: 18
15
5
6